Lundebanen

Lundebanen (tysk: Lunde-Bahn) var en cirka 12 kilometer lang smalsporet militærjernbane på Lista i nåværende Farsund kommune. Banen ble bygget av tyskerne under andre verdenskrig og gikk fra kaianlegget i Lundevågen til anleggsområdet ved Lista flystasjon. Banen ble åpnet 19. april 1943 med en sporvidde på kun 900 millimeter – betydelig mindre enn normalspor på 1435 mm. Banen ble trafikkert av 14 diesellokomotiver som transporterte forsyninger til flere av de tyske militæranleggene på Lista. Banen hadde også et kort sidespor opp til et steinbrudd i Mabergåsen, der det også var et verksted. Banen ble nedlagt da krigen tok slutt, og skinnegangen ble fjernet. Deler av den gamle linjen er senere omgjort til landbruks- og kjørevei.


== Bakgrunn ==
9. april 1940 ble Norge angrepet og okkupert av Nazi-Tyskland. Listahalvøya lå strategisk til mot Nordsjøen, og tyskerne kunne beskytte egne konvoier og avskjære britiske fly. Tyskerne bygget også en rekke batterier, bunkere og mindre festningsanlegg på halvøya for å hindre landingsforsøk. Tyskerne fant også området velegnet for å bygge en flyplass, og våren 1941 tok tyskerne i bruk en provisorisk landingsbane av trelemmer.

Arbeidene med en mer permanent flyplass, Lista flystasjon, tok til tidlig i krigen. Byggematerialene kom med båt fra Tyskland og anløp i Farsund og havnen i Lundevågen ilke utenfor sentrum. For effektivt å frakte byggematerialer og forsyninger til anleggene på Lista, satte tyskerne i 1941 i gang bygging av en smalsporet jernbane. Banen hadde en lengde på rundt 12 kilometer, og gikk fra Lundevågen og vestover over Lunde, Hauge, Hananger, Kviljo, Nesheim med endepunkt på Nordhassel, ikke langt fra Lista flystasjon. Banen ble bygget med 900 millimeters sporvidde, men enkelte kilder oppgir sporvidden til 550–600 mm.Byggearbeidene pågikk frem til våren 1943 og ble ledet av Hauptmann Burwick. På grunn av forsyningsvansker, var det stor mangel byggematerialer – blant annet stålnagler til å feste svillene til skinnene. Rundt 11 000 nagler måtte derfor slås og smis på Lista.


== Driftsperiode ==
Banen ble offisielt innviet 19. april 1943, og under åpningsseremonien ble banen operert av to Henschel-Werke damplokomotiver. Lokomotivene var bygget av selskapet Wilhelm Wahmann Gesellschaft für Tief- und Eisenbahnbau i Bochum i Tyskland. De to lokomotivene ble skipet fra Tyskland til Farsund havn.
Til sammen 14 damp- og diesellokomotiver ble brukt til å operere banen, men på grunn av drivstoffmangel kunne ikke alle lokomotivene kjøres samtidig. Under resten av krigen ble mililtærjernbanen brukt til å frakte materiell, ammunisjon og forsyninger fra havnen i Lundevågen til festningsanleggene på Lista. Banen fraktet også byggemateriell til Lista flystasjon som var under oppføring. Andre byggetrinn av flystasjonen ble fullført i 1944 og omfattet en liten terminal, flere hangarer og en 1571x80 meter lang betongrullebane. Tre av de daværende flyhangarene eksisterer fremdeles.


=== Stengingen ===
Banen var kun i drift i to år, frem til krigens slutt i mai 1945. Da ble banen nedlagt, og skinnegangen ble senere fjernet. Deler av den gamle jernbanelinjen ble tatt i bruk som bil- og landbruksvei, mens andre deler av linjen er tatt ut av bruk og tilbakeført som jordbruksland. Lista flystasjon ble i 1945 overtatt av Forsvaret og drevet som militær flyplass frem til 1990-årene. Etter dette var det noen år med kommersiell rutetrafikk fra flyplassen, under navnet Farsund lufthavn, Lista. Etter år 2000 er flyplassområdet omgjort til næringspark, og rullebanen brukes av den lokale flyklubben og andre private småflyaktører.


== Galleri ==

		
		
		
		
		
		


== Referanser ==